32011R1153
L 296/13
SLUŽBENI LIST EUROPSKE UNIJE
DELEGIRANA UREDBA KOMISIJE (EU) br. 1153/2011
od 30. kolovoza 2011.
o izmjeni Priloga I.b Uredbi (EZ) br. 998/2003 Europskog parlamenta i Vijeća o tehničkim zahtjevima za cijepljenje protiv bjesnoće
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 998/2003 Europskog parlamenta i Vijeća od 26. svibnja 2003. o zahtjevima zdravlja životinja primjenjivim na nekomercijalno kretanje kućnih ljubimaca i o izmjeni Direktive Vijeća 92/65/EEZ (1), a posebno njezin članak 19.a stavak 2.,
budući da:
(1)
Uredbom (EZ) br. 998/2003 utvrđeni su zahtjevi zdravlja životinja koji se primjenjuju na nekomercijalno kretanje među državama članicama pasa, mačaka i pitomih vretica, kako je navedeno u dijelovima A i B njezinoga Priloga I. U njoj je predviđeno da takve životinje mora pratiti putni list kojim se potvrđuje da su dotične životinje cijepljene valjanim cjepivom protiv bjesnoće u skladu s njezinim Prilogom I.b. Uredbom (EZ) br. 998/2003 također je predviđeno da se tehnički zahtjevi za cijepljenje protiv bjesnoće kako su utvrđeni u Prilogu I.b mogu izmijeniti delegiranim aktom.
(2)
Prilogom I.b Uredbi (EZ) br. 998/2003 također je predviđeno da se cijepljenje protiv bjesnoće smatra valjanim samo, među ostalim, ako datum cijepljenja ne prethodi datumu mikročipiranja navedenom u putnom listu ili pratećem certifikatu o zdravlju životinja Međutim, životinja na kojoj je jasno čitljiva tetovaža stavljena prije 3. srpnja 2011. također se smatra označenom u skladu s tom Uredbom. Zato je, radi jasnoće propisa Unije, potrebno izmijeniti Prilog I.b Uredbi (EZ) br. 998/2003 kako bi se predvidjelo da se cijepljenje protiv bjesnoće može smatrati valjanim, između ostalog, kad datum cijepljenja protiv bjesnoće ne prethodi datumu mikročipiranja ili tetoviranja.
(3)
Zato je potrebno izmijeniti Prilog I.b Uredbi (EZ) br. 998/2003,
DONIJELA JE OVU UREDBU:
Članak 1.
U Prilogu I.b Uredbi (EZ) br. 998/2003, stavak 2. točka (b) zamjenjuje se sljedećim:
„(b)
datum naznačen u točki (a) ne smije prethoditi datumu mikročipiranja ili tetoviranja navedenom u:
i.
odjeljku III. stavku 2. ili III. stavku 5. putnog lista; ili
ii.
odgovarajućem odjeljku certifikata o zdravlju životinja koji prati životinju.”
Članak 2.
Ova Uredba stupa na snagu dvadesetoga dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. kolovoza 2011.